নিজস্ব প্রতিবেদন: ডেঙ্গিতে খাস কলকাতায় মৃত্যু হল ৯ মাসের অন্তঃসত্ত্বার। মৃত টালিগঞ্জ গল্ফ ক্লাব এলাকার বাসিন্দা পূর্ণিমা বিশ্বাস। তাঁকে এমন আর বাঙ্গুর হাসপাতালে ভর্তি করা হয়েছিল। কিন্তু সেখানে ভর্তি না নিয়ে অন্যত্র রেফার করা হয় বলে অভিযোগ পূর্ণিমার পরিজনদের। পূর্ণিমাকে বাইপাসের ধারে একটি হাসপাতালে ভর্তি করা হয়। সেখানেই মৃত্যু হয় কলকাতা পুরসভার ৯৪ নম্বর ওয়ার্ডের বাসিন্দা ওই মহিলার। 
   
ডেঙ্গিতে মৃত্যু হয়েছে ওশিকুল শেখ নামে মুর্শিদাবাদের সুতির এক বাসিন্দার। প্রচণ্ড জ্বর নিয়ে সোমবার হাসপাতালে ভর্তি হন দেহিগ্রামের ওশিকুল। জঙ্গিপুর মহকুমা হাসপাতালে ভর্তি থাকাকালীন ধরা পড়ে ডেঙ্গি। অবস্থার অবনতি হওয়ায় রাতে রেফার করা হয় মুর্শিদাবাদ মেডিক্যাল কলেজে। আজ ভোরে মৃত্যু হয় তাঁর। ভোররাতে এনআরএস হাসপাতালে মৃত্যু হয় দেগঙ্গার সীমা কাহারের।  এদিকে, গার্ডেনরিচে ডেঙ্গিতে ২ জনের মৃত্যুতে তীব্র বিক্ষোভ দেখান বাসিন্দারা। পাহাড়পুর রোডে পুরসভার ময়লা ফেলার গাড়িতে আগুন ধরিয়ে দেন তাঁরা। এলাকায় কুমার বিজয় ও প্রবীণ পাল নামে দু'জনের ডেঙ্গিতে মৃত্যু হয়েছিল।